Искал да му намери 12 000 гласа и да преизчисли резултата от вота 4 яну 2021 12 : 58 , Елка Василева Впубличното пространство изтече аудиозапис как президентът Доналд Тръмп притиска щатския секретар на Джорджия да му намери близо 12 000 гласа и да преизчисли резултата от вота за държавен глава . На записа , разпространен от " Вашингтон пост " , Доналд Тръмп настоява , че е спечелил изборите в Джорджия и се позовава на слухове , че има унищожени бюлетини , а машините за гласуване в един конкретен окръг са били изнесени . Адвокатът на събеседника му отрича подобен сценарий . Следва заплаха на държавния глава към щатския секретар Брад Рафенс - Пъргър с правни последици , предаде БНТ . „ Знаете какво са направили и не сте съобщили . Това е наказуемо . Не можете да го допуснете . Това е голям риск за Вас и Райън , вашият адвокат “ , казва Тръмп . Впоследствие Доналд Тръмп настоява щатският секретар да му намери още 11 780 гласа , за да има един повече , отколкото е получил Джо Байдън . " Трябва да преразгледате резултата , но с хора , които искат да открият отговори , а не с хора , които не желаят " , казва още Тръмп . Избраната за вицепрезидент Камала Харис обвини държавния глава в злоупотреба с власт . " Чухте ли за този разговор ? Е , това със сигурност беше гласът на отчаянието . И това беше безсрамна и безочлива злоупотреба с власт от страна на американския президент " , заяви Харис . 10 бивши министри на отбраната призоваха Доналд Тръмп да не оспорва изборните резултати . Чрез " Вашингтон пост " те се обявиха срещу замесването на военните в изборни спорове . Всички 50 щати завериха изборната победа на Байдън , американските съдилища отхвърлиха 60 оспорвания на резултата . Междувременно на първото заседание на новоизлъчения 117 американски конгрес 80 - годишната демократка Нанси Пелоси беше преизбрана за председателка на Камарата на представителите . Новият конгрес се събра на фона на заплахи на сенатори - републиканци на 6 - ти януари да не потвърдят победата на Байдън . Нанси Пелоси ще ръководи най - крехкото мнозинство от 20 години . Кой ще контролира Сената ще стане ясно след два балотажа в Джорджия във вторник .